洪武四年。驾行长湍。拜献主上殿下
白文宝 (Yuan)
春闰三月岁辛亥，我王驾行古湍州。大人密辅有深意，畅叙从前堙郁愁。汉江石壁号险渎，千年胜迹至今留。圣祖陈兵亦过此，又是岳降生韩侯。龙驾浮桥击玉辂，凤笙龙管兼棹讴。汉时不独祀河边，投谒山陵心所先。耆英文武在从列，朱幩万马连锦鞯。回车歌吹近郊坰，城中父老来相延。天颜一顾卷翠幕，命开大射登俊贤。驾前虎贲皆少年，张弓发矢百步穿。个中两雄金与李，精力拔萃何翩翩。天厩飞龙障玉鞍，辍赐拜受光班联。冢相感激爱所钟，遥望近谢泪如泉。腐儒忽亿从毅庙，和进清平拟谪仙。赐马拜职紫薇郎，今看盛事愧如前。况蒙君恩八两府，年将七十叨执鞭。冀与同僚报归美，献诗鸟付汗青传。